Frankryk-aanval: Meer oor verdagte bekend; veiligheidsvlak verhoogFoto: REUTERS/Eric Gaillard/Pool Die 21-jarige Brahim Aouissaoui, wat glo ŉ vrou onthoof en nog twee mense vermoor het tydens ŉ vermoedelike terreuraanval by ŉ kerk in die Franse stad Nice, is in ŉ kritieke toestand in ŉ hospitaal. Die Tunisiese migrant het verlede maand in Europa aangekom in die Italiaanse eiland Lampedusa, waar vlugtelinge uit Noord-Afrika voet aan wal sit. Jean-Francois Ricard, teenterrorisme-vervolger in Frankryk, het gesê die verdagte het Donderdagoggend per trein in Nice aangekom voor hy na die kerk is waar hy die 55-jarige koster vermoor en ŉ 60-jarige vrou onthoof het. Hy het ook ŉ 44-jarige vrou verskeie kere met ŉ mes gesteek. Sy kon vlug en het alarm gemaak by ŉ nabygeleë kafee voor sy aan haar wonde beswyk het. Die polisie het met hul aankoms op die toneel die aanvaller geskiet en gewond. “Ons het ŉ Koran, twee selfone en ŉ mes van 30 cm lank in die verdagte se besit gevind. Daar was ook ŉ sak met nog twee messe in wat nie in die aanval gebruik is nie.” Pres. Emmanuel Macron. Foto: REUTERS/Eric Gaillard/Pool Pres. Emmanuel Macron het gesê Frankryk sal nog duisende soldate ontplooi om plekke soos kerke en skole te beskerm. Macron het buite die kerk met verslaggewers gepraat en gesê Frankryk is aangeval “oor ons waardes, ons gevoel vir vryheid, vir die vermoë om vryheid van geloof te hê”. Frankryk se eerste minister, Jean Castex, het die land op die hoogste veiligheidgereedheidsvlak geplaas ná die aanval. In Parys het wetgewers in die Nasionale Vergadering ŉ minuut van stilte gehou. Pres. Donald Trump het sy meegevoel met die mense van Frankryk betuig. “Amerika staan saam met ons oudste bondgenoot in hierdie stryd. Hierdie radikale Islamitiese terreuraanvalle moet onmiddellik stopgesit word. Geen land, Frankryk of andersins, kan dit langer verdra nie.” Brittanje, Nederland, Italië, Spanje, Saoedi-Arabië en Turkye het die aanval ook ten sterkste veroordeel. Foto: REUTERS/Eric Gaillard Die aanval volg minder as twee weke nadat ŉ Franse onderwyser deur ŉ 18-jarige man onthoof is in ŉ aanval in ŉ voorstad van Parys. Donderdag se aanval volg te midde van toenemende woede van die Moslem-gemeenskap oor Frankryk se verdediging van die reg om die spotprente oor die profeet Mohammed te publiseer. Talle optogte is in verskeie lande met ŉ Moslemmeerderheid hieroor gehou. Frankryk, met die grootste Moslemgemeenskap in Europa, het die afgelope paar jaar deurgeloop onder Islamitiese militante aanvalle, waaronder bomaanvalle en ŉ skietery in 2015 in Parys waarin 130 mense dood is en ŉ aanval in 2016 in Nice waartydens ŉ vragmotor in ŉ skare ingeploeg het en 86 mense dood is.